SK Úradný vestník Európskej únie C 18/38

Oznámenie maďarskej vlády podľa smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov (1)

(Text s významom pre EHP)

2010/C 18/13

I. Maďarský úrad pre baníctvo a geológiu (Magyar Bányászati és Földtani Hivatal) vyhlasuje na základe oddielu 26/A § (6)-(7) zákona XLVIII o baníctve z roku 1993 (ďalej len „banský zákon“) a na základe oddielu 12/B. § (2) nariadenia vlády 203/1998 (XII. 19) o vykonávaní banského zákona verejnú súťaž na zrušené ťažobné práva uvedené v bode II.

Úspešný účastník verejnej súťaže môže po získaní ťažobných práv (t. j. po nadobudnutí účinnosti rozhodnutia o vymenovaní nového držiteľa ťažobných práv) vykonávať svoju činnosť v súlade s právnymi predpismi platnými v tomto odvetví.

V súlade s platnými právnymi predpismi musí nový držiteľ ťažobných práv požiadať pred začatím ťažobnej činnosti o schválenie plánu technickej prevádzky banský inšpektorát. Samotnú ťažobnú činnosť môže začať len základe schváleného plánu technickej prevádzky.

Verejnej súťaže sa môžu zúčastniť len osoby, ktoré si od maďarského úradu pre baníctvo a geológiu zakúpili podrobnú súťažnú dokumentáciu (ďalej len „dokumentácia“). Podmienkou prevzatia dokumentácie je potvrdenie o zaplatení protihodnoty. Dokumentáciu k verejnej súťaži si možno zakúpiť za 25 000 forintov, pričom platbu možno vykonať prevodom na účet riaditeľstva maďarského úradu pre baníctvo a geológiu č. 10032000-01417179-00000000 (IBAN: HU56 1003 2000 0141 7179 0000 0000; SWIFT: MANEHUHB). Platbu realizujte hotovostným prevodným príkazom (šekom) alebo bankovým prevodom. Na prevodnom príkaze v kolónke účel platby uveďte „verejná súťaž na získanie ťažobných práv“.

Dokumentáciu si môžete prevziať výhradne osobne v pracovných dňoch od 9.00 do 12.00 v Maďarskom úrade pre baníctvo a geológiu (MAĎARSKO, 1145 Budapešť, Columbus u. 17–23., sekretariát, II. poschodie, kancelária 203). Informácie o preberaní dokumentácie žiadajte na tel. č. +36 13012921.

Maďarský úrad pre baníctvo a geológiu nenesie zodpovednosť za prípadné ďalšie povinnosti a požiadavky, ktoré by mohli vzniknúť v súvislosti s ťažobnými právami, okrem tých, ktoré sú opísané v bode II. alebo v súťažnej dokumentácii.

Táto výzva na predkladanie prihlášok do verejnej súťaže je uverejnená okrem Úradného vestníka Európskej únie aj na internetovej stránke banského dozorného úradu, aj v Úradnom vestníku banského dozorného úradu [Úradný vestník v prílohe vestníka Magyar Közlöny (Vestník Maďarskej republiky)]. Termín podávania prihlášok sa počíta odo dňa uverejnenia výzvy v Úradnom vestníku Európskej únie. Súťažnú dokumentáciu si môžete prevziať od toho dňa.

Prihlášky do verejnej súťaže na práva na ťažbu nerastných uhľovodíkových surovín možno podať do 90 dní od uverejnenia verejnej súťaže v Úradnom vestníku Európskej únie v troch exemplároch a výlučne poštou na adresu sekretariátu riaditeľstva maďarského úradu pre baníctvo a geológiu (MAGYARORSZÁG, 1145 Budapest, Columbus u. 17–23.).

Poštová adresa maďarského úradu pre baníctvo a geológiu:PO Box 95, 1590 Budapest, HUNGARY.

Maďarský úrad pre baníctvo a geológiu nezohľadní prihlášky podané na pošte po uplynutí stanoveného termínu.

Po skončení lehoty na podávanie prihlášok vyhodnotí maďarský úrad pre baníctvo a geológiu doručené prihlášky súčasne do 22 pracovných dní od uplynutia podacej lehoty.

Úspešného účastníka verejnej súťaže za nového držiteľa ťažobných práv vymenuje banský dozorný úrad rozhodnutím. Oznámenie o tomto vymenovaní bude uverejnené na internetovej stránke maďarského úradu pre baníctvo a geológiu (http://www.mbfh.hu).

Hlavné kritériá hodnotenia prihlášok:

— cena ponúkaná Maďarskej republike za získanie ťažobných práv v danej banskej lokalite,

— preukázaná (dokumentmi podložená) finančná spôsobilosť účastníka.

Po vyhodnotení prihlášok banský dozorný úrad oznámi účastníkom listom miesto a čas vyhlásenia výsledkov. Úspešný účastník verejnej súťaže má k dispozícii 8 dní od vyhlásenia výsledkov na zaplatenie ponúknutej protihodnoty za ťažobné práva na uvedené číslo účtu. Na prevodnom príkaze v kolónke účel platby uveďte „názov banskej lokality – protihodnota za ťažobné práva“. Potvrďte zaplatenie zaslaním potvrdenia o platbe. Pokiaľ úspešný účastník verejnej súťaže do 8 dní od vyhlásenia výsledkov nezaplatí protihodnotu za ťažobné práva, jeho účasť sa vyhlási za neúspešnú a ostatné prihlášky do súťaže o ťažobné práva sa do 5 dní musia opäť vyhodnotiť.

II. Ťažobné práva, ktoré možno získať účasťou vo verejnej súťaži

Ťažobné práva v banskej lokalite „IMREHEGY I. – szénhidrogén“

a) zemepisné umiestnenie banskej lokality: Báčsko-malokumánska (Bács-Kiskun) župa, oblasť Malý Kereš, extravilán obce Imrehegy s celkovou rozlohou 60 ha;

b) nerastné suroviny dostupné v banskej lokalite podľa Národného registra nerastných surovín ba) názov: ropa; bb) množstvo: geologické zásoby: 106 175 m3, ťažiteľné (bilančné) zásoby: 10 617 m3; bc) kvalita: 0,923 t/m3;

c) minimálna protihodnota za získanie ťažobných práv: 1 000 000 HUF;

d) povinnosť úpravy krajiny sa nového držiteľa netýka.

(1) Ú. v. ES L 164, 30.6.1994, s. 3.